**Mnogo hrupa za nič.**

Ne za nič, za predsodke, ideologijo in še najmanj za otroke, za katerimi se skrivajo.Parlament je namreč obravnaval predlog zakona o spremembah družinskega zakonika, kjer je realiziral odločbo ustavnega sodišča (US). Ta nikomur ničesar ne jemlje, samo odpravlja neustavno in diskriminatorno obravnavo istospolnih partnerskih razmerij in jim daje možnost sklenitve zakonske zveze ter vključitev v postopek posvojitve otrok. (O posvojitvi bodo tako kot do zdaj odločali centri za socialno delo in sodišča.) Ne moremo mižati pred tem, da taka razmerja obstajajo in pred tem, da je odločba ustavnega sodišča že junija stopila v veljavo. S tem stopamo v korak z drugimi naprednimi državami v EU, trinajst jih je - tudi z dvajsetletnimi izkušnjami - ter po svetu, živimo v letu 2022 in ne v srednjem veku.

Opozicija je takoj po odločbi US skočila v zrak in napovedala, da se bo proti njej borila z vsemi sredstvi. Nič novega, že leta spremljamo, kako jo vodijo predsodki, z vedno glasnejšimi in bolj agresivnimi predstavniki slovenske RKC nam diktirajo, kako bi morali živeti. Vso slovensko družbo hočejo ukalupiti v svojo ideologijo, pri tem moralizirajo, žalijo in zastrašujejo. Vsi po vrsti se spoznajo na ustavno pravo, rekoč, da so ustavni sodniki presegli svoje pristojnosti. Opletajo z referendumi (njihova udeležba je bila tudi sicer zelo majhna), US naj bi jih povozilo, ker ni upoštevalo volje ljudstva.

Grims je kar naprej ponavljal isto pridigo in »grimsal« o mednarodnih pogodbah: »(Levi) ustavni sodniki se ne spoznajo na mednarodno pravo, ali pa so zavestno kršili mednarodno konvencijo o otrokovih pravicah. Njihova odločba je itak pravno nična. Vse skupaj je posledica krize vrednot, otrok kot pravica«. »V resnici je v ozadju teorija spola,« je prepričan v zaroto, »otrokom bodo v glave vcepljali te neumnosti, posledično pa na njihov račun služili denar (operativni posegi zaradi menjave spola)«. Golobova vlada pa LGBT lobiju samo vrača zasluge pri volitvah.

Poslanka Svobode, pravnica, je nazorno razložila - opazila sem, da so bile razprave mnogih koalicijskih poslancev dobro argumentirane - da gre pri opoziciji za nerazumevanje: naše ustavne demokracije in pristojnosti US, postopka posvojitve in pristojnosti za razsojanje o otrokovih koristih. Lahko bi imeli nešteto referendumov, a večina državljanov ne more odločiti, če je njihova volja protiustavna. Taki referendumi niso legitimni. Opozicija izpostavlja »svoje« ustavne sodnike, a US ne odloča soglasno, ampak večinsko. Pa če nam je odločba všeč, ali ni. Kot tudi nam ni bila všeč recimo vrnitev fevdalnega premoženja Cerkvi. Ali to, da koncesionarjem dobičkov ni treba uporabiti za koristi bolnikov. Odločbe moramo spoštovati in ne kot pravi Jože Horvat (NSi), da mu jih ni treba. Pri tej odločbi ne gre za kršitev mednarodnega prava, Grims navaja samo posamezne akte, ki mu ustrezajo, druge pa izpusti.

Prav vsem gre za koristi otrok, a o njih lahko sodijo le strokovnjaki. Ti ugotavljajo, da je pomembna kakovost starševstva – sprejetost otroka, varnost, ljubezen, spodbude… - ne njegova sestava. Različnih družin je namreč veliko. In sploh ne gre za pravico odraslih do posvojitve, ki jo desni tako silovito zanikajo, ampak za pravico otrok, da so posvojeni. Ter da zanje najdemo najboljše nadomestne starše. Istospolni pari, pa teh ni veliko, se bodo lahko samo postavili v vrsto skupaj z drugimi, vprašanje pa je, koliko otrok bodo sploh posvojili.

Na desnici naj še tako protestirajo, odločba velja in pika. Koalicija jo je z glasovanjem tudi potrdila. Imajo še možnost, da se pritožijo na mednarodno sodišče za človekove pravice, a se gotovo ne bodo, ker vedo, da ne bodo ničesar dosegli. In namesto zganjanja hrupa, naj se že enkrat zazrejo v svojo nestrpnost, nazadnjaštvo in dvoličnost.

Polona Jamnik, Bled